คลังหั่นเงินปล่อยกู้ผู้ประกอบการเหลือรายละล้าน
คลังหั่นยอดปล่อยกู้ผู้ประกอบการที่ได้รับผลกระทบสูงสุดไม่เกินรายละ 1 ล้านบาท หวั่นฝนตกไม่ทั่วฟ้า ย้ำถ้ายืนเอกสารครบ 7 วันได้รับเงินกู้ทันที
26 พ.ค. 2553

คลังหั่นยอดปล่อยกู้ผู้ประกอบการที่ได้รับผลกระทบสูงสุดไม่เกินรายละ 1 ล้านบาท หวั่นฝนตกไม่ทั่วฟ้า ย้ำถ้ายืนเอกสารครบ 7 วันได้รับเงินกู้ทันที
นายประดิษฐ์ ภัทรประสิทธิ์ รมช.คลัง ในฐานะกำกับดูแลธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ ( ธพว.)  เปิดเผยว่า  ธนาคารได้พิจารณาปรับลดวงเงินปล่อยกู้ผู้ประกอบการที่ได้รับผลกระทบจากเหตุความไม่สงบทางกาารเมืองย่านราชประสงค์ ประตูน้ำ สยามสแควร์ สีลม เซ็นเตอร์วันอนุสาวรีย์ หรือ สินเชื่อ เอสเอ็มอี เพื่อวันใหม่ 
จากเดิมที่เคยกำหนดวงเงินให้สูงสุดต่อรายที่ 3 ล้านบาท ลดลงเหลือ 1 ล้านบาท เนื่องจากต้องการกระจายความช่วยเหลือให้ทั่วถึงเนื่องจากผลสำรวจข้อมูลพบว่ามีผู้ประกอบการที่เดือดร้อนคิดเป็นวงเงินต่ำกว่า 1 ล้านบาทจำนวนมาก ดังนั้นหากปล่อยกู้สูงสุดต่อราย 3 ล้านบาทจากวงเงินกู้ก้อนแรกทั้งมหด 5,000 ล้านบาทจะทำให้ธนาคารสามารถช่วยเหลือคนได้เพียงกว่า 1,600 ราย แต่หากปล่อยกู้ให้รายละ 1 ล้านบาท จะช่วยผู้ประกอบการได้ 5,000 พันราย 
สำหรับการเปิดให้ผู้ประกอบการที่ได้รับผลกระทบมาลงทะเบียนเพื่อขอสินเชื่อซึ่งจัดขึ้นเป็นวันแรกที่สยามพารากอน และที่เซ็นเตอร์วัน อนุสาวรีย์ชัยนั้น  คาดว่ามีผู้ประกอบการสนใจเข้าร่วมงานนี้กว่า 2,000 ราย รวมทั้งจะมีการเปิดจุดรับลงทะเบียนเพิ่มอีก 1 จุดที่ศูนย์การค้าอัมรินทร์พลาซ่า เพื่ออำนวยความสะดวกให้กับผู้ประกอบการในย่านราชประสงค์ 
"ถ้าเอกสารครบยื่นวันธนาคารปล่อยกู้วันนี้ได้ทันทีหรืออย่างช้าไม่เกิน 7 วันนับจากวันที่เจ้าหน้าที่รับเอกสาร รัฐบาลขอยืนยันว่าจะเข้าช่วยเหลือผู้ที่ได้รับผลกระทบทุกราย  " นายประดิษฐ์กล่าว 
นอกจากนี้ เอสเอ็มอีแบงก์ ยังเตรียมประสานความร่วมมือกับกระทรวงการท่องเที่ยว เพื่อออกโครงการสินเชื่อเพื่อช่วยผู้ประกอบการท่องเที่ยวที่ได้รับผลกระทบเป็นโครงการใหม่ ที่จะใช้เม็ดเงินจากโครงการเดิมที่เหลืออยู่อีก 1,000 ล้านบาท จากทั้งหมด 5,000 ล้านบาท เอามาปล่อยกู้ใหม่ และจะมีวงเงินสินเชื่อสนับสนุนเพิ่มเติมอีก ส่วนเงื่อนไขและรายละเอียดยังอยู่ระหว่างการหารือว่าจะมีการปรับเกณฑ์การปล่อยกู้อีกหรือไม่  
นายโสฬส สาครวิศวะ กรรมการผู้จัดการเอสเอ็มอีแบงก์ กล่าวว่า  กรณีที่ผู้ประกอบการถูกไฟไหม้ สามารถยื่นกู้ได้สูงสุด 1 ล้านบาท แยกเป็น 3 แสนบาทแรก ไม่ต้องเสียดอกเบี้ย แต่อีก 7 แสนบาทหลังเสียดอกเบี้ย 3 % ขณะที่ผู้ประกอบการที่ไม่ถูกไฟไหม้สามารถกู้ได้สูงสุด 1 ล้านบาทเช่นกัน แต่เสียดอกเบี้ย 3 %  มีระยะเวลาปลอดเงินต้น 2 ปี ผ่อนได้นาน 6 ปี ไม่ต้องตรวจเครดิตบูโร และสามารถชำระหนี้คืนได้ก่อน 6 ปีโดยไม่เสียค่าปรับ สำหรับผู้ประกอบการที่ต้องการกู้เงินมากกว่า 1 ล้านบาท ธนาคารเตรียมโครงการสินเชื่อเอสเอ็มอีพาวเวอร์ ไว้รองรับโดยปีแรกคิดดอกเบี้ย 5 %  ปีที่ 2 คิดดอกเบี้ย 5.5 % และปีที่ 3 คิดดอกเบี้ยเงินกู้ขั้นต่ำหรือเอ็มแอลอาร์ ปล่อยกู้สูงสุดต่อรายได้มากถึง 5 - 10 ล้านบาท